Woede by Jacobsdal-hof oor moord op tienermeisie | Netwerk24
Deur Marietjie Gericke 13 Februarie 2020 20:36
'n Skare woedende betogers van die ANC het Donderdag op die landdroshof in Jacobsdal in die Vrystaat toegesak waar die vermeende ontvoerder en moordenaar van Desireé Settley, 'n 16-jarige skoolmeisie, om borgtog aansoek gedoen het.
Die vermoorde Desireé Settley (16), wie se lyk by 'n kanaal in Jacobsdal gekry is. Foto: Verskaf
Desireé Settley (16)Foto: Verskaf
Kol. Thandi Mbambo, polisiewoordvoerder in die Vrystaat, het bevestig dat die 30-jarige Johannes Thapelo Diamonds op aanklagte van ontvoering en moord in die landdroshof verskyn het.
Dit kom nadat 'n erg ontbinde lyk Woensdag by Malatsi-kanaal in Jacobsdal gevind is, wat volgens alle aanduidings dié van die skoolmeisie is, het Mbambo gesê.
Die lyk is vir 'n forensiese nadoodse ondersoek na Bloemfontein geneem.
Diamonds was Dinsdag aanvanklik net op 'n aanklag van ontvoering in hegtenis geneem. Die klag van moord is sedertdien bygevoeg.
Die plakkershut waarin die vermoorde Desireé Settley (16) saam met haar ouers gebly het.Foto: Verskaf
Pascal Mlozana, ANC-raadslid van wyk 2 in Riemvasmaak in Jacobsdal, beweer Desireé het twee weke gelede saam met 'n man uit 'n kroeg, waar sy die laaste keer gesien is, verdwyn.
Mbambo het gesê die polisie het talle leidrade opgevolg nadat haar familie haar verdwyning op 31 Januarie uit die kroeg by die polisie aangemeld het.
Die saak is Donderdag tot 25 Februarie uitgestel.
"Die ondersoek duur voort en 'n nadoodse ondersoek sal gedoen word om die oorsaak van haar dood vas te stel," het Mbambo gesê.
Betogers drom Donderdag saam by die landdroshof in Jacobsdal.Foto: Verskaf
Volgens Mlozana was Desireé in gr. 10 aan die Panorama Gekombineerde Skool in Jacobsdal. Sy het saam met haar ouers, Eliza Settley en Jan Motshabi, in 'n plakkershut gebly.